KIRJALLINEN KYSYMYS E-2441/02 esittäjä(t): Olivier Dupuis (NI) komissiolle. Kuolemanrangaistuksen lakkauttaminen Taiwanissa.



Virallinen lehti nro 110 E , 08/05/2003 s. 0054 - 0055



KIRJALLINEN KYSYMYS E-2441/02 esittäjä(t): Olivier Dupuis (NI) komissiolle (28. elokuuta 2002) Aihe: Kuolemanrangaistuksen lakkauttaminen Taiwanissa Kuolemanrangaistusten täytäntöönpano on viimeisen kahden vuoden aikana vähentynyt Taiwanissa. Vuonna 1999 kuolemanrangaistuksia pantiin täytäntöön kaksikymmentäneljä, vuonna 2000 seitsemäntoista ja vuonna 2001 kymmenen. Taiwanin oikeusministeri Chen Ding-nan ilmoitti 17. toukokuuta 2001, että hänen tavoitteenaan on lakkauttaa kuolemanrangaistus ennen virkakautensa päättymistä vuonna 2004. Chen Ding-nan täsmensi, että tämä tavoite oli myös vastaus kansainvälisten ihmisoikeusjärjestöjen toistuvasti esittämiin pyyntöihin. Tammikuussa 2002 Taiwanin parlamentti päätti kumota Retribution Act for Bandits -lain, erityisesti velvoitteen kuolemanrangaistuksen soveltamisesta tiettyihin väkivaltarikoksiin. Parlamentti on myös tarkistanut rikoslakia ja entisestään rajoittanut mahdollisuuksia kuolemanrangaistukseen tuomitsemiseen. Hallituksen 11. heinäkuuta 2002 hyväksymässä lakiesityksessä ehdotetaan, että kuolemanrangaistusta lakataan soveltamasta alle 18-vuotiaisiin ja että vähennetään tapauksia, joissa kuolemaan tuomitseminen on pakollista. Hallituksen ehdotuksista ilmoittaessaan ministeri Hsu Chih-hsiung vahvisti, että hallituksen tavoitteena on edelleen kuolemanrangaistuksen poistaminen. Samalla hän kuitenkin tunnusti, että olisi toteutettava täydentäviä toimia, jotta enemmistö kansalaisista voisi hyväksyä kuolemanrangaistuksen lakkauttamisen. Vuoden 2002 viiden ensimmäisen kuukauden aikana on pantu täytäntöön kolme kuolemanrangaistusta. Tietääkö komissio näistä Taipeissa suunnitteilla olevista uudistuksista, joiden tarkoituksena on kuolemanrangaistuksen lakkauttaminen? Mitä aloitteita komissio on tehnyt tai aikoo tehdä tukeakseen Taiwanin hallituksen ja parlamentin pyrkimyksiä kuolemanrangaistuksen poistamiseksi? Arveleeko komissio voivansa tukea konkreettisia aloitteita Taipeissa vahvistaakseen Taiwanin viranomaisten ja kansalaisten pyrkimyksiä kuolemanrangaistuksen poistamiseksi? Christopher Pattenin komission puolesta antama vastaus (24. syyskuuta 2002) Unioni pyrkii maailmanlaajuiseen kuolemanrangaistuksen poistamiseen, mikä on yksi tärkeimmistä asioista sen ihmisoikeuspolitiikassa. Tässä tarkoituksessa ja vuonna 1998 annettujen kuolemanrangaistuksen poistamista koskevien unionin suuntaviivojen mukaisesti unioni kehottaa kuolemanrangaistuksen käytön asteittaiseen vähentämiseen ja vaatii, että kuolemanrangaistukset pannaan täytäntöön vähimmäisnormeja noudattaen. Aiheeseen liittyen komissio pani tyytyväisenä merkille Euroopan parlamentin 13. kesäkuuta 2002 antaman päätöslauselman, joka koskee kuolemanrangaistuksen poistamista Japanissa, Korean tasavallassa ja Taiwanissa. Se seuraa Taiwanin tilannetta tarkasti ja on selvillä tapahtumista, joihin arvoisa parlamentin jäsen viittaa. Komissio on erityisesti pannut merkille, että Taiwanin viranomaisten kuolemanrangaistuksen mahdollisesta poistamisesta antamissa lausunnoissa tämä muutos on kytketty kansan tukeen. Komission käytettävissä olevien tietojen mukaan sekä kansa että lakia säätävä Yuan tukevat edelleen voimakkaasti kuolemanrangaistusta. Komissio toivoo, että kansallisen ihmisoikeuskomitean perustaminen Taiwaniin lähitulevaisuudessa ja tästä toivottavasti seuraava ihmisoikeusasioiden tuntemuksen paraneminen poliitikkojen ja kansan keskuudessa edistää kuolemanrangaistuksen mahdolliselle poistamiselle otollisen ilmapiirin syntyä. Kuolemanrangaistuksen poistamista koskevien pyrkimysten tukemiseksi komissio käynnisti huhtikuussa 2002 erityisen eurooppalaiseen ihmisoikeus- ja demokratia-aloitteeseen liittyvän tarjouskilpailun, jonka arvo on seitsemän miljoonaa euroa. Siihen voivat osallistuvat valtiosta riippumattomat järjestöt ympäri maailmaa. EuropeAid tutkii parhaillaan kilpailun tuloksena saatuja ehdotuksia.